Rakvere Riigigümnaasium

Rakvere Riigigümnaasium on riigigümnaasium Rakveres aadressil Lai 36 . Kool alustas tööd 1. septembril 2022. aastal ja oli esimene riigigümnaasium Lääne-Virumaal. Ühtlasi oli see ka viimane maakond, kus riigigümnaasium avati. Läbirääkimised Rakverre riigigümnaasiumi rajamiseks algasid 2017. aastal. 2019. aastal toimus arhitektuurikonkurss Rakvere Riigigümnaasiumi hoone projekteerimiseks. Konkursi korraldasid Riigi Kinnisvara, Haridus- ja Teadusministeerium ning Eesti Arhitektide Liit. Konkursi võitis arhitektuuribüroo Salto esitatud ideekavand nimega "Pargielu", mille autoriteks olid Maarja Kask, Ralf Lõoke ja Martin McLean. 17. märtsil 2022. aastal pandi Rakvere Riigigümnaasiumi hoonele nurgakivi. Hoone avati pidulikult 6. veebruaril 2023. aastal. Enne seda toimus õppetöö asenduspindadel: 10. klassid õppisid Pikk tänav 40 asuvas endises Tallinna ülikooli Rakvere kolledži hoones. 11. ja 12. klassid õppisid Rohuaia 12 asuvas endises Rakvere Täiskasvanute Gümnaasiumi hoones. Kooli avaaktus peeti 1. septembril 2022. aastal koolihoone puudumise tõttu Rakvere Vallimäel. Kool koosneb vaid gümnaasiumiklassidest ning õppeastmete nimetused on G1, G2 ja G3. Kooli direktor on Liisa Puusepp. Kooli füüsikaõpetaja on Raimo Maasik, kes pälvis aasta gümnaasiumiõpetaja tiitli aastal 2023. Rakvere Riigigümnaasiumi õppe- ja arendusjuht on Mihkel Kangur. Koolimaja mahutab 540 õpilast ning 60 õpetajat ja tugipersonali. Rakvere Riigigümnaasiumi moto on "Tarkuse väega" ning koolimaja missioon on "luua tingimused kõigi oma liikmete potentsiaali maksimaalseks avamiseks oma õnneliku elu korraldamisel". Rakvere Riigigümnaasiumi üks eripärasid on õpiprojektid. Kõikidel G1 õpilastel on võimalus kevadel valida endale sobiv õpiprojekt. G3 õpilased valivad õpiprojekti sügisel. Õpiprojektide eesmärk on anda õpilastele võimalus rakendada põhiainetes õpitut reaalsetes olukordades. Viru Vägi on kooli eripärane kursus, milleks saadi inspiratsiooni Saaremaa Gümnaasiumi saarluse kursusest. Kursuse raames uurivad õpilased Virumaa loodust, ajalugu ning kultuuri. Rakvere Riigigümnaasium panustab suuremalt lõimitud õppesse, et anda õpilastele kogemus ja teadmised, et sünniks terviklikum ja süsteemsem maailmakäsitlus. Kool pakub kuut valikmoodulit, mille eesmärk on aidata õpilasel kujundada terviklikku arusaama maailmast. Iga valikmoodul koosneb üheksast kursusest, mis omakorda on jaotatud kolme kursuseliseks mooduli osaks. IT ja inseneeria Keskkond Loovus ja looming Ringmajandus Terviklik mina, kogukond ja maailm Võõrkeeled ja kultuurid 2021. aasta detsembris kuulutati välja Rakvere Riigigümnaasiumi kunstikonkurss, mille koostas Riigi Kinnisvara koostöös Haridus- ja Teadusministeeriumiga, et leida uue hoone esisele kunstiteos. Kunstikonkursi võitis Eesti kunstnik Timo Toots teose “Tintinnebula” kavandiga. Teos on viie meetri kõrgune ja peaaegu viiemeetrise diameetriga ning koosneb painutatud metalltorudele kinnitatud 30 trummitaldrikust. “Tintinnebula” taldrikuid panevad helisema vihmapiisad ja tuuleiil. Talvel langevad neile lumemütsid. Minister Reps ja Rakvere linnapea sõlmisid ühiste kavatsuste leppe riigigümnaasiumi rajamiseks. Haridus- ja Teadusministeeriumi veebisait, 24. jaanuar 2017. Kundla, Rene (10.01.2020). "Rakvere Riigigümnaasiumi arhitektuurivõistluse võitis ideekavand "Pargielu". ERR.ee. "Rakvere Riigigümnaasium sai pidulikult nurgakivi". Riigi Kinnisvara veebileht. 17.03.2022. "Rakveres avatakse järgmisel nädalal uus riigigümnaasium". pere.geenius.ee. 31.01.2023. Rauba, Mart (22.08.2022). "Rakvere riigigümnaasium alustab õppetööga asenduspindadel kahes hoones". Virumaa Teataja. Loorents, Marianne; Ojaperv, Aivar (01.09.2022). "Rakvere riigigümnaasium pidas oma koolimaja puudumisel avaaktuse Vallimäel". Virumaa Teataja. "Rakvere Riigigümnaasiumi veebisait". Rakvere Riigigümnaasium. Rakvere riigigümnaasiumi direktoriks valiti Liisa Puusepp. Haridus- ja Teadusministeeriumi veebisait, 8. aprill 2021. Mihailov, Siim (07.10.2023). "Aasta gümnaasiumi õpetajaks valiti Raimo Maasik". Virumaa Teataja. Grünfeldt, Inna (07.07.2023). "Beebitekkidest kultuurikohvikuni – riigigümnasistid tutvustavad õpiprojekte". Virumaa Teataja. Rauba, Mart (13.12.2021). "Kuulutati välja Rakvere riigigümnaasiumi kunstikonkurss". Virumaa Teataja. "Rakvere riigigümnaasiumi kunstikonkursi võidutöö "Tintinnebula" (2022). Autor: Timo Toots". Kultuuriministeeriumi veebileht. 30.12.2022. Rakvere Riigigümnaasiumi veebisait Rakvere Riigigümnaasiumi YouTube'i kanal